钦定古今图书集成/明伦汇编/氏族典/第472卷 > 蔡承禧
## 钦定古今图书集成/明伦汇编/氏族典/第472卷 > 蔡承禧

按《万姓统谱》：承禧字景繁，元导子。与父同登进士，授
太平州司理，再调知雩都县，决事明敏。熙宁中，擢监
察御史里行。吕惠卿怙权任私，承禧面奏其罪，又奏
其弟升卿考校国子阿私，章五上，帝并其党黜之，赐
五品服，曰旌卿谠直，加集贤院校理。上遣李宪往熙
河计置边事，诸将听节制，承禧奏曰：“自古未有以兵
寄阉人而不乱者，鬼章患小，用宪患大；不成患小，事
成患大。”言甚切直，上优容之。后出为淮南转运使，苏
轼称其事君，倾尽悃款，持心不倚云。